b'\n_START_ARTICLE_\nFinansn\xc3\xa6ringens autorisasjonsordninger\n_START_PARAGRAPH_\nFinansn\xc3\xa6ringens autorisasjonsordninger har som form\xc3\xa5l \xc3\xa5 ivareta n\xc3\xa6ringens autorisasjons- og godkjenningsordninger, for tiden Autorisasjonsordningen for finansielle r\xc3\xa5dgivere (AFR) og Godkjenningsordningen i Skadeforsikring (GOS).\n_START_SECTION_\nKvalitet i kunder\xc3\xa5dgivningen\n_START_PARAGRAPH_\nM\xc3\xa5let er \xc3\xa5 styrke kvaliteten i kunder\xc3\xa5dgivningen. Dette gj\xc3\xb8res gjennom \xc3\xa5 sette felles kompetansestandarder p\xc3\xa5 tvers av bedrifter for \xc3\xa5 gi kundene trygghet, sikre gode r\xc3\xa5d og legge grunnlag for legitimitet og troverdighet.\n_START_SECTION_\nKompetansen dokumenteres\n_START_PARAGRAPH_\nDen enkeltes kompetanse m\xc3\xa5les gjennom testing p\xc3\xa5 nasjonalt niv\xc3\xa5 ved tre ulike pr\xc3\xb8ver: kunnskapspr\xc3\xb8ver, praktiske pr\xc3\xb8ver i kunder\xc3\xa5dgivning og trening i etiske dilemmaer. Medarbeiderne f\xc3\xa5r dokumentert sin kompetanse, noe som gir faglig trygghet. Det vil ogs\xc3\xa5 bli enklere \xc3\xa5 bygge opp skreddersydd kompetanse som kan brukes p\xc3\xa5 tvers av bedrifter.\n_START_SECTION_\nOrganisering\n_START_PARAGRAPH_\nFinansn\xc3\xa6ringens autorisasjonsordninger er organisert med et styre samt et fagr\xc3\xa5d for hver av ordningene og ett tverrg\xc3\xa5ende fagr\xc3\xa5d for felles regelverk._NEWLINE_Sekretariatet ivaretar driften og koordinerer n\xc3\xa6ringens arbeid med utvikling av fagplaner, autorisasjonspr\xc3\xb8ver, kandidatregistre og oppf\xc3\xb8lging av kandidater og bedrifter som er tilsluttet. Sekretariatet er organisert som en forening og er eiet av Finans Norge og Verdipapirfondenes forening.'